Kuna COVID-19 pandeemia kestis, pidid kõik isikud, kes aruandeperioodil eraldusjoont ületasid, esitama oma terviseseisundi kohta kontrollimiseks konkreetsed dokumendid, nagu vaktsineerimistõendid või COVID-19 testide tulemused. Võttes arvesse pandeemia arenemist, muutusid need nõuded aasta vältel. Tehniline tervishoiukomitee, kus on esindatud mõlemad kogukonnad, andis nende nõuete kooskõlastamiseks välja mitu avaldust, mida Küprose Vabariik ja Küprose türgi kogukond piiripunktides meetmeid võttes arvestasid, et vältida ühepoolseid otsuseid.

Eeldatavalt kajastab piiriületuste arvu kasv nii järkjärgulist tagasipöördumist tavapärasema igapäevaelu juurde pärast esimest pandeemia-aastat kui ka asjaolu, et aasta jooksul avati kõik piiripunktid. Lisaks teatati, et tulenevalt euro ja Türgi liiri soodsast vahetuskursist liikusid Küprose kreeklased aladele, mis ei ole Küprose Vabariigi valitsuse tegeliku kontrolli all, et teha seal sisseoste. Seevastu teatati ka sellest, et kehtiv nõue esitada piiripunktis dokumendid COVID-19 staatuse kohta ei võimaldanud paljudel inimestel eraldusjoont ületada.

Küprose türgi kogukonna 2021. aastal kogutud andmete põhjal kasvas valitsuse kontrolli all olevatelt aladelt Küprose põhjaossa liikuvate Küprose kreeklaste piiriületuste arv 1 013 778ni (aasta varem 495 448) ja Küprose kreeklaste sõidukite piiriületuste arv 581 836ni (aasta varem 278 338). Nende andmete kohaselt kasvas ka vastassuunas liikuvate Küprose türklaste piiriületuste arv (893 014, aasta varem 685 671) ja Küprose türklastele kuuluvate sõidukite piiriületuste arv (479 474, aasta varem 361 363). Esitatud statistiliste andmete kohaselt liikus valitsuse kontrolli all olevatelt aladelt Küprose põhjaossa 532 243 teiste ELi liikmesriikide kodanikku ja kolmandate riikide kodanikku (aasta varem 335 934).

Küprose Vabariigi politsei eespool nimetatud andmed ei hõlma Küprose põhjaosast Ühendkuningriigi idapoolse suveräänse baasipiirkonna kontrolli all olevate Pergamose ja Strovilia piiripunkti kaudu eraldusjoone ületanud isikute ja sõidukite andmeid. Nende piiripunktide kohta teatas idapoolne suveräänne baasipiirkond, et Küprose põhjaossa liikus 200 625 Küprose kreeklast (aasta varem 90 955) ja 119 527 Küprose kreeklastele kuuluvat sõidukit (aasta varem 53 604). Samal ajal liikus vastassuunas 300 643 Küprose türklast (aasta varem 236 346) ja 197 106 Küprose türklastele kuuluvat sõidukit (aasta varem 155 955). Eraldusjoone mõlemas suunas ületanud teiste ELi liikmesriikide kodanike ja kolmandate riikide kodanike arv oli 228 950.

Küprose Vabariigi politsei andmetel liikus aruandeperioodil üle eraldusjoone aladelt, mis on valitsuse kontrolli all, aladele, mis ei ole Küprose Vabariigi tegeliku kontrolli all, 695 702 Küprose kreeklast (aasta varem 397 717) ja 233 950 Küprose kreeklastele kuuluvat sõidukit (aasta varem 176 769). Samal ajavahemikul liikus aladelt, mis ei ole Küprose valitsuse tegeliku kontrolli all, valitsuse kontrolli all olevatele aladele 513 291 Küprose türklast (aasta varem 382 370) ja 423 846 Küprose türklastele kuuluvat sõidukit (aasta varem 225 735) .

Nõukogu määrus (EÜ) nr 866/2004 ühinemisakti protokolli 10 artiklis 2 sätestatud korra kohta (edaspidi „eraldusjoone määrus“) jõustus 1. mail 2004. Selles on kindlaks määratud tingimused, mille alusel kohaldatakse liidu õiguse sätteid isikute, kaupade ja teenuste liikumise suhtes üle eraldusjoone, mis eraldab seda Küprose Vabariigi ala, mis ei ole valitsuse tegeliku kontrolli all, sellest alast, mis on tema kontrolli all. Kõnealuste õigusnormide mõjususe tagamiseks laiendati nende kohaldamist nimetatud alade ja Ühendkuningriigi idapoolse suveräänse baasipiirkonna vahelise piirini .

Vastavalt eraldusjoone määruse artiklile 4 võib kaupu tuua väljaspool valitsuse kontrolli olevatelt aladelt valitsuse kontrolli all olevatele aladele, kui kaubad vastavad artiklis 4 sätestatud kriteeriumidele ning nendega on kaasas Küprose türgi kaubanduskoja väljastatud dokument. Kooskõlas komisjoni määruse (EÜ) nr 1480/2004 artikliga 8 edastasid Küprose türgi kaubanduskoda ja Küprose Vabariigi ametiasutused kord kuus andmeid selliste kaupade liigi, koguse ja väärtuse kohta, mille kohta olid väljastatud saatedokumendid.

Pergamose külas ja selle lähistel on neli n-ö mitteametlikku piiripunkti, mida kasutavad kohalikud elanikud ja talunikud ning mida on eriti raske kontrollida. Nagu on märgitud eelmistes aruannetes, põhjustavad need mitteametlikud piiripunktid endiselt probleeme ja tuleks leida sobiv lahendus, mis on kooskõlas Küprosel asuvaid Ühendkuningriigi suveräänseid baasipiirkondi käsitleva protokolli artikliga 7. Aruandeperioodil viisid suveräänse baasipiirkonna ametiasutused läbi neid piiripunkte ühendavaid maanteid kasutavate isikute spontaanseid kontrolle.

Kasvas idapoolse suveräänse baasipiirkonna kaudu toimunud ebaseaduslik ränne väljaspool valitsuse kontrolli olevatelt Küprose aladelt. 2021. aastal peeti pärast eraldusjoone ebaseaduslikku ületamist kinni 165 rändajat . Eraldusjoont ei lubatud ületada 2 488 isikul, kellest enamik (559) olid Venemaa kodanikud. Kooskõlas Ühendkuningriigi Euroopa Liidust väljaastumise lepingu Küprosel asuvaid Ühendkuningriigi suveräänseid baasipiirkondi käsitleva protokolli asjaomaste sätetega ei lubanud idapoolse suveräänse baasipiirkonna ametiasutused eraldusjoont ületada Küprose põhjaosa kaudu saabunud välisriikide kodanikel. Need isikud suunati väljaspool idapoolset suveräänset baasipiirkonda asuvatesse piiripunktidesse, et nad läbiksid Küprose Vabariigi sisenemisnõuete kohase kontrolli.

Küprose Vabariigi politsei 2021. aastat käsitlevatest andmetest nähtub, et kasvas rändajate arv, kes ebaseaduslikult ületasid eraldusjoone aladelt, mis ei ole Küprose valitsuse tegeliku kontrolli all, valitsuse kontrolli all olevatele aladele. 2021. aastal ületas eraldusjoone selles suunas 9 812 ebaseaduslikku rändajat; 2020., 2019. ja 2018. aastal olid need arvud vastavalt 4 857, 7 409 ja 4 451. Ebaseaduslike rändajate peamised päritoluriigid olid Süüria (2 274), Nigeeria (1 445), Kongo Demokraatlik Vabariik (1 202), Pakistan (838) ja Kamerun (765). Ebaseaduslik ränne on Küprose Vabariigi ametiasutuste jaoks jätkuvalt tõsine probleem.

Kuigi kaupade liikumine valitsuse kontrolli all olevatelt aladelt Küprose põhjaossa ei kuulu eraldusjoone määruse kohaldamisalasse, on selline kaubandus Küprose kaubandus-tööstuskoja andmetel vähenenud ligikaudu 39 % (694 281 eurolt 2020. aastal 420 253 eurole 2021. aastal). Seega moodustab kaupade liikumine valitsuse kontrolli all olevatelt aladelt Küprose põhjaossa 6,8 % vastassuunas toimunud kaubavahetusest (2020. aastal 14,8 %).

Küprose türgi kogukonna kaubavahetus kajastas jätkuvalt eraldusjoone määruses sätestatud piiranguid. Küprose türgi kogukonna sidusrühmad märkisid, et selle peamine põhjus on kohalike ettevõtjate kaitsmine. Lisaks võib kaubad valitsuse kontrolli all olevalt alalt Küprose põhjaossa viia alles pärast seda, kui on väljastatud nn impordiluba. Sellist kaubanduskorda ei järgita aga päris järjekindlalt.

2.2. Kauba liik

2021. aastal oli kaubeldavate toodete laad üldiselt stabiilne. Kõige enam kaubeldi ehitusmaterjalidega, millele järgnesid plasttooted, mööbel ja värske kala .

Oli ka uusi tooteid, nagu vahtpolüstüreenist plaadid, teras- ja alumiiniumprofiilid ja -latid ning terasuksed.

2.3. Rikkumised

Küprose Vabariik juhtis komisjoni tähelepanu kahele aruandeperioodil aset leidnud konkreetsele rikkumisele.

Esimene neist oli seotud porgandisaadetisega, mille proove testiti Küprose Vabariigi riiklikus üldlaboris. Testidega tehti kindlaks, et pestitsiidide linurooni ja triadimenooli jääkide sisaldus ületas lubatud piirnormi. Komisjon teavitas sellest Küprose türgi kaubanduskoda, kes nõudis tootjalt kõikide vajalike meetmete võtmist, et tagada asjakohaste eeskirjade ning tervishoiu- ja ohutusstandardite täielik järgimine.

Teine juhtum oli seotud oliivisaadetisega, mille proove testiti Küprose Vabariigi riiklikus üldlaboris. Testidega tehti kindlaks, et pestitsiidi tsüpemetriini jääkide sisaldus ületas lubatud piirnormi. Komisjon teavitas sellest Küprose türgi kaubanduskoda.

2.4. Kaupade liikumisel esinevad takistused ja raskused

Eraldusjooneülest kaubandust pärsivad jätkuvalt ka muud takistused, mis on komisjoni ja Küprose türgi ettevõtjate arvates ka praeguse piiratud kaubandusmahu põhjus.

Nagu on märgitud eelmistes aruannetes, ei ole ikka veel lahendatud valitsuse kontrolli all olevatele aladele minekuks eraldusjoont ületavate Küprose türklaste tarbesõidukite küsimus ja siiani ei saa Küprose türklastele kuuluvad üle 7,5 tonni kaaluvad tarbesõidukid ületada eraldusjoont, kui neil ei ole Küprose Vabariigi väljastatud, liidu õigustikuga täielikult kooskõlas olevaid dokumente. Küprose Vabariigi ametiasutused on komisjonile teatanud, et nad on võtnud meetmed, millega lihtsustatakse Küprose türklaste jaoks tehnoülevaatuse tõendite ja kutselise autojuhi lubade saamise protsessi. Selle küsimuse lahendamine aitaks oluliselt suurendada kaubandusmahtu, sest seeläbi lihtsustuks kaupade vedu. Lisaks tugevdaks see kontakte Küprose ettevõtjate vahel ning aitaks seega oluliselt kaasa kahe kogukonna vastastikuse usalduse suurendamisele. Komisjon jätkab koostööd Küprose Vabariigi ametiasutuste ja Küprose türgi kogukonnaga, et leida sellele küsimusele lahendus.

Nagu ka varasematel aastatel teatati, ei luba Küprose Vabariigi ametiasutused üle eraldusjoone töödeldud toiduaineid ega toiduga kokkupuutuvaid materjale, tuues põhjuseks tervishoiuteenistuse mure Küprose põhjaosas kasutatavate tootmisprotsesside pärast. Komisjon on Küprose Vabariigile kinnitanud, et kohaldatava õigusraamistiku kohaselt on nende toodete liikumine üle eraldusjoone lubatud. Kuigi Küprose Vabariigi ametiasutused võivad kooskõlas eraldusjoone määrusega võtta piiripunktides toodetest lisaanalüüside jaoks proove, ei tohiks nad takistada kõikide töödeldud toiduainete ülevedu. Komisjon avaldab kahetsust, et aruandeperioodil ei tehtud selle küsimuse lahendamisel edusamme. Komisjon on töödeldud toidu küsimuse pärast jätkuvalt mures ja jätkab selle arutamist Küprose Vabariigi ametiasutustega.

Nagu varasematelgi aastatel, teatasid Küprose türgi ettevõtjad raskustest valitsuse kontrolli all olevatel aladel asuvate kaupluste varustamisel oma kaupadega ning oma kaupade ja teenuste reklaamimisel valitsuse kontrolli all olevatel aladel, mis takistavad kaubandust. Kauplejad teatasid jätkuvalt, et Küprose kreeklaste seas puudub nõudlus Küprose türgi kogukonna toodete järele. Samuti märgiti, et mõlema kogukonna ettevõtjad seisavad teise kogukonnaga ärisuhete sõlmimisel silmitsi mitme haldusprobleemiga, näiteks on üle eraldusjoone kauplevatel Küprose türklastel raskusi kontode avamisel valitsuse kontrolli all olevate alade pankades.

2.5. Salakaubavedu

Salakaubavedu jätkus, mis osutab sellele, et üle eraldusjoone toimuva ebaseadusliku liikumise kontrollimine on keeruline.

2021. aastal konfiskeeris Küprose Vabariik salakaupu 1 518 korral ehk 207 % võrra rohkem kui aasta varem (494 korral). Märgatavalt kasvas põllumajandustoodete, loomsete saaduste ja piimatoodete salakaubavedu. Suurenes Küprose Vabariigi poolt eraldusjoonel konfiskeeritud sigarettide ja rullimistubaka kogus: konfiskeeriti 246 460 sigaretti ja 165 160 grammi rullimistubakat (aasta varem 78 620 sigaretti ja 103 135 grammi rullimistubakat). Lisaks konfiskeeriti 55 470 elektrooniliste sigarettide täitekapslit ja 79 025 grammi vesipiibutubakat. Konfiskeeriti ka alkoholi, autosid, kütust, intellektuaalomandi õigusi rikkuvaid kaupu, ravimeid ja pestitsiide. Esimese astme kohtus algatati neli salakaubaveoga seotud kohtuasja. Väikese koguse sigarettide salakaubaveo korral määrati tavaliselt halduskaristus ja kaup konfiskeeriti.

2021. aastal registreerisid ka idapoolse suveräänse baasipiirkonna ametiasutused salakauba konfiskeerimiste arvu märkimisväärse kasvu oma piirkonnas: toimus 516 konfiskeerimist (2020. aastal 138).

Puhvertsoonis asuva Pyla küla türklastest elanikkonna traditsioonilise varustamisega (eraldusjoone määruse artikli 4 lõige 10) seoses kontrollisid ja registreerisid baasipiirkonna ametiasutused ehitusmaterjalide, kala, sigarettide jms koguseid.

2.6. Kaubanduse soodustamine